CELEX: 32007D0612
Language: el
Date: 2007-04-04 00:00:00
Title: 2007/612/ΕΚ: Απόφαση της Επιτροπής, της 4ης Απριλίου 2007 , σχετικά με την κρατική ενίσχυση αριθ. C 14/06 που προτίθεται να χορηγήσει το Βέλγιο υπέρ της General Motors Belgium στην Αμβέρσα [κοινοποιηθείσα υπό τον αριθμό Ε(2007) 435] (Κείμενο που παρουσιάζει ενδιαφέρον για τον ΕΟΧ)

18.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 243/71
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 4ης Απριλίου 2007
   σχετικά με την κρατική ενίσχυση αριθ. C 14/06 που προτίθεται να χορηγήσει το Βέλγιο υπέρ της General Motors Belgium στην Αμβέρσα
   [κοινοποιηθείσα υπό τον αριθμό Ε(2007) 435]
   (Τα κείμενα στη γαλλική και στην ολλανδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   (2007/612/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
   τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τα εν λόγω άρθρα (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
               (1)
            
            
               Το σχέδιο ενίσχυσης για επαγγελματική εκπαίδευση υπέρ της General Motors Belgium στην Αμβέρσα κοινοποιήθηκε στην Επιτροπή με επιστολή στις 8 Δεκεμβρίου 2005 και καταχωρίστηκε στις 14 Δεκεμβρίου 2005. Η Επιτροπή ζήτησε συμπληρωματικές πληροφορίες στις 4 Ιανουαρίου 2006, αίτημα προς το οποίο το Βέλγιο απάντησε με επιστολή στις 7 Φεβρουαρίου 2006 η οποία καταχωρίστηκε στις 10 Φεβρουαρίου 2006. Στις 15 Φεβρουαρίου 2006, η Επιτροπή ζήτησε νέες διευκρινίσεις, που της υποβλήθηκαν με επιστολή στις 2 Μαρτίου 2006 που καταχωρίστηκε στις 8 Μαρτίου 2006.
            
         
               (2)
            
            
               Την 26η Απριλίου 2006, η Επιτροπή ενημέρωσε με επιστολή το Βέλγιο για την απόφασή της να κινήσει τη διαδικασία που προβλέπεται στο άρθρο 88 παράγραφος 2 της συνθήκης έναντι της κοινοποιηθείσας ενίσχυσης. Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα της Ευρωπαϊκής Ένωσης την 1η Σεπτεμβρίου 2006 (2). Η Επιτροπή κάλεσε τους ενδιαφερομένους να υποβάλουν τις παρατηρήσεις τους σχετικά με τα εν λόγω μέτρα. Δεν υποβλήθηκαν παρατηρήσεις από κανέναν τρίτο ενδιαφερόμενο.
            
         
               (3)
            
            
               Με επιστολή της 31ης Μαΐου 2006 η οποία καταχωρίστηκε στις 6 Ιουνίου 2006, οι βελγικές αρχές αντέδρασαν στην απόφαση κίνησης της διαδικασίας. Υπέβαλαν συμπληρωματικές πληροφορίες με επιστολές της 13ης Δεκεμβρίου 2006 και της 5ης Φεβρουαρίου 2007. Οργανώθηκε συνεδρίαση στις 13 Φεβρουαρίου 2007 μεταξύ της Επιτροπής και των βελγικών αρχών. Με επιστολή της 20ης Φεβρουαρίου 2007, το Βέλγιο κοινοποίησε συμπληρωματικές πληροφορίες. Η Επιτροπή έστειλε νέο αίτημα πληροφοριών στις 23 Φεβρουαρίου 2007, στο οποίο οι βελγικές αρχές απάντησαν με επιστολή της 28ης Φεβρουαρίου 2007.
            
         2.   ΠΕΡΙΓΡΑΦΗ ΤΟΥ ΣΧΕΔΙΟΥ
   
               (4)
            
            
               Δικαιούχος της ενίσχυσης είναι η εταιρεία General Motors Belgium («GM Belgium») στην Αμβέρσα, που αποτελεί μέρος της εταιρείας General Motors Corporation («GMC»). Η διαχείριση των δραστηριοτήτων της GMC στην Ευρώπη («GM Europe») γίνεται από ειδική ομάδα διεύθυνσης. Η εταιρεία, η οποία συστάθηκε το 1924, αφ’ ενός, παράγει ανταλλακτικά αυτοκινήτων για δική της χρήση καθώς και για χρήση των λοιπών θυγατρικών της GMC, και αφ’ ετέρου, διασφαλίζει τη συναρμολόγηση αυτοκινήτων οχημάτων. Το 2005, είχε παραγωγή 253 000 αυτοκινήτων. Το μεγαλύτερο τμήμα της παραγωγής εξάγεται. Αυτή τη στιγμή το εργοστάσιο διασφαλίζει τη συναρμολόγηση του μοντέλου Opel Astra, που υπάγεται σε ένα τμήμα της αγοράς αυτοκινήτων οχημάτων για το οποίο ο ανταγωνισμός είναι ιδιαίτερα ισχυρός, όπως το διαβεβαίωσαν οι βελγικές αρχές. Η εταιρεία απασχολεί περίπου 5 000 άτομα.
            
         
               (5)
            
            
               Η General Motors Belgium ανήγγειλε ένα πρόγραμμα επενδύσεων ύψους 127 εκατ. ευρώ για την περίοδο 2005-2007, όπου περιλαμβάνονται:
               
                           α)
                        
                        
                           η παραγωγή μιας νέας έκδοσης του μοντέλου Astra με αποσπώμενη οροφή (τύπου «cabrio» ή «Astra TwinTop»). Μέχρι στιγμής, η έκδοση «cabrio» δεν παραγόταν από την GM Europe, αλλά βάσει υπεργολαβίας από την ιταλική εταιρεία Bertone·
                        
                     
                           β)
                        
                        
                           ο διπλασιασμός της παραγωγικής ικανότητας του πιεστηρίου: η ανάπτυξη των δραστηριοτήτων πιεστηρίου εντάσσεται στο πλαίσιο της στρατηγικής της GM Europe που στοχεύει στο να ανταποκριθεί καλύτερα στις τοπικές ανάγκες. Η βελτίωση του αυτοεφοδιασμού σε μέρη του αμαξώματος και της αποτελεσματικότητας της εφοδιαστικής μεταξύ των διαφόρων θυγατρικών του ομίλου επιτρέπει τη μείωση της μεταφοράς μερών του αμαξώματος μεταξύ των εργοστασίων.
                        
                     
         
               (6)
            
            
               Οι δύο αυτές συμπληρωματικές δραστηριότητες επιτρέπουν να περιοριστεί η μείωση του προσωπικού στην Αμβέρσα και να διασφαλιστεί το μέλλον του εργοστασίου. Προϋποθέτουν τη χρήση νέων μηχανημάτων, νέων συνιστωσών, νέων τεχνικών συναρμολόγησης και νέων μεθόδων εργασίας. Για τους λόγους αυτούς, οργανώθηκε ένα πρόγραμμα επαγγελματικής εκπαίδευσης που συνδέεται με τις συμπληρωματικές αυτές δραστηριότητες για την περίοδο 2005-2007. Το κόστος του ανέρχεται σε 19,94 εκατ. ευρώ, ενώ η κοινοποιηθείσα ενίσχυση ανέρχεται σε 5 338 500 ευρώ. Επειδή η Αμβέρσα βρίσκεται σε μη επιδοτούμενη ενισχυόμενη περιοχή, η μέγιστη ένταση ενίσχυσης ανέρχεται σε 50 % για τη γενική επαγγελματική εκπαίδευση και σε 25 % για την ειδική επαγγελματική εκπαίδευση. Η ενίσχυση θα πρέπει να χορηγηθεί με τη μορφή ενίσχυσης «ad hoc» από την Περιφέρεια της Φλάνδρας (Vlaams Gewest).
            
         
               (7)
            
            
               Σύμφωνα με τις πληροφορίες που υποβλήθηκαν από το Βέλγιο, το πρόγραμμα περιλαμβάνει ένα τμήμα «γενικής επαγγελματικής εκπαίδευσης», το κόστος για την οποία ανέρχεται σε 6,22 εκατ. ευρώ. Η γενική αυτή επαγγελματική εκπαίδευση θα καλύψει τις δραστηριότητες που συνδέονται με τις ακόλουθες θέσεις εργασίας:
               
                           —
                        
                        
                           τεχνική επαγγελματική εκπαίδευση (2,63 εκατ. ευρώ) (εκπαιδευτές: 90 % εξωτερικοί και 10 % εσωτερικοί): συγκόλληση, οδηγοί περονοφόρων οχημάτων, «roller bridge», κατασκευαστές εργαλείων, τεχνικοί συντήρησης, Allen Bradley, Controllogix·
                        
                     
                           —
                        
                        
                           βασική επαγγελματική εκπαίδευση (0,79 εκατ. ευρώ) (εκπαιδευτές: 95 % εξωτερικοί και 5 % εσωτερικοί): εκπαίδευση στον τομέα της πληροφορικής (λογισμικά γραφείου: Excel, Access, Word, Powerpoint, κ.λπ.), κοινωνικές δεξιότητες (παρουσίαση, επικοινωνία, πλαισίωση κ.λπ.) και βελτίωση των βασικών γνώσεων (οικονομικά για τους μη οικονομολόγους, πρότυπα ISO, ασφάλεια)·
                        
                     
                           —
                        
                        
                           γενικός συντονισμός (0,89 εκατ. ευρώ) (εκπαιδευτές: 100 % εσωτερικοί): μία έκτακτη ομάδα που θα υποδέχεται τους υπαλλήλους οι οποίοι θα προέρχονται από διάφορες υπηρεσίες θα επιφορτισθεί με την υλοποίηση, την παρακολούθηση και την υποστήριξη δράσεων γενικής επαγγελματικής εκπαίδευσης που περιλαμβάνονται στα προγράμματα επαγγελματικής εκπαίδευσης. Αυτή η θέση εργασίας δεν αντιστοιχεί σε επαγγελματική εκπαίδευση, αλλά αντιπροσωπεύει το κόστος των υπηρεσιών παροχής συμβουλών σε συνάρτηση με το γενικό τμήμα του προγράμματος επαγγελματικής εκπαίδευσης·
                        
                     
                           —
                        
                        
                           περιβάλλον προσομοιωμένης εργασίας (1,89 εκατ. ευρώ) (εκπαιδευτές: 100 % εσωτερικοί): Επαγγελματική εκπαίδευση σχετικά με τις αρχές μιας παγκοσμιοποιημένης παραγωγής που πραγματοποιείται σε ένα σύνθετο περιβάλλον εργασίας. Σε ένα περιβάλλον προσομοιωμένης εργασίας («ETS»), εξήγηση των ακόλουθων εννοιών και επίδειξη της αυξανόμενης σημασίας τους: Οργάνωση του τόπου εργασίας, ασφάλεια, εργασία σύμφωνα με τα πρότυπα, οπτική διαχείριση, εξοικονόμηση κόστους, συνεχείς βελτιώσεις κ.λ.π. Το σύνολο των 5 000 εργαζομένων της General Motors Belgium στην Αμβέρσα θα παρακολουθήσει την επαγγελματική εκπαίδευση ETS ανά ομάδες των 17 ατόμων. Διεξάγεται σε ειδική αίθουσα εκπαίδευσης εξοπλισμένη με αλυσίδα προσομοιωμένης παραγωγής με αυτοκίνητα από ξύλο.
                        
                     
         
               (8)
            
            
               Το κόστος της ειδικής επαγγελματικής εκπαίδευσης ανέρχεται σε 13,73 εκατ. ευρώ· καλύπτει δράσεις:
               
                           —
                        
                        
                           επαγγελματικής εκπαίδευσης κατά την απασχόληση (4,54 εκατ. ευρώ) (εκπαιδευτές: 100 % εσωτερικοί): πρακτική κατάρτιση των εργατών, σε ατομική βάση, στη θέση εργασίας τους·
                        
                     
                           —
                        
                        
                           επαγγελματικής εκπαίδευσης που συνδέεται με την ανάπτυξη δραστηριοτήτων πιεστηρίου (4,35 εκατ. ευρώ) (εκπαιδευτές: 20 % εξωτερικοί και 80 % εσωτερικοί): Η GM Belgium θα παράγει μεγαλύτερη ποικιλία και μεγαλύτερη ποσότητα μεταλλικών φύλλων. Για να προετοιμασθεί για την εργασία αυτή, το υπάρχον εργατικό δυναμικό πρέπει να αποκτήσει ένα υψηλότερο επίπεδο τεχνικών γνώσεων. Κατά συνέπεια, οι δραστηριότητες επαγγελματικής εκπαίδευσης θα οργανωθούν για την αύξηση των τεχνικών γνώσεων των εργατών του πιεστηρίου (μήτρες διάτρησης, εργαλεία κοπής κ.λπ.)·
                        
                     
                           —
                        
                        
                           ειδικής τεχνικής επαγγελματικής εκπαίδευσης (4,82 εκατ. ευρώ) (εκπαιδευτές: 20 % εξωτερικοί και 80 % εσωτερικοί): η έναρξη της παραγωγής του Astra TwinTop έχει επίπτωση στις ισχύουσες διαδικασίες παραγωγής του εργοστασίου, ιδίως όσον αφορά το πιεστήριο, το αμάξωμα, το εργαστήριο βαφής, τη συναρμολόγηση, τον έλεγχο της ποιότητας και τη διοικητική υποστήριξη. Επίσης, τα εργαστήρια θα πρέπει να ανακαινισθούν πλήρως. Μια ομάδα εκπροσώπων των μηχανικών και των ομάδων των εργατών καθοδηγούν τους προϊσταμένους τμημάτων ώστε να λάβουν μορφή οι αλλαγές αυτές στην παραγωγική διαδικασία.
                        
                     
         3.   ΛΟΓΟΙ ΚΙΝΗΣΗΣ ΤΗΣ ΔΙΑΔΙΚΑΣΙΑΣ
   
               (9)
            
            
               Στην απόφασή της της 26ης Απριλίου 2006 για την κίνηση της διαδικασίας εξέτασης («απόφαση κίνησης της διαδικασίας»), η Επιτροπή εξέφρασε επιφυλάξεις ως προς την αναγκαιότητα της ενίσχυσης και διερωτήθηκε αν οι δράσεις επαγγελματικής εκπαίδευσης δεν θα είχαν σε κάθε περίπτωση οργανωθεί, έστω και χωρίς ενίσχυση. Όπως η ενίσχυση δεν φαίνεται να οδήγησε τον δικαιούχο στο να πραγματοποιήσει συμπληρωματικές δράσεις επαγγελματικής εκπαίδευσης, προφανώς δεν είχε καμία θετική επίπτωση, αλλά απλώς στρεβλωτική του ανταγωνισμού. Εάν η ανάλυση αυτή επιβεβαιωθεί, η ενίσχυση δεν θα μπορεί να εγκριθεί.
            
         
               (10)
            
            
               Όσον αφορά τις δραστηριότητες επαγγελματικής εκπαίδευσης που συνδέονται με την έναρξη παραγωγής ενός νέου μοντέλου, η Επιτροπή διαπίστωσε ότι, στην αυτοκινητοβιομηχανία, η παραγωγή ενός νέου μοντέλου αποτελεί συνήθη και τακτικό παράγοντα, απαραίτητο για τη διατήρηση της ανταγωνιστικότητας. Συνεπώς, οι δαπάνες επαγγελματικής εκπαίδευσης που συνδέονται με την έναρξη παραγωγής ενός νέου μοντέλου καλύπτονται από τους κατασκευαστές αυτοκινήτων οχημάτων με αποκλειστική βάση το εμπορικό τους κίνητρο. Εννοείται ότι για την παραγωγή νέων μοντέλων, οι αυτοκινητοβιομήχανοι πρέπει να εκπαιδεύσουν το εργατικό τους δυναμικό στις νέες τεχνικές που πρέπει να εφαρμοστούν. Κατά συνέπεια, είναι εξαιρετικά πιθανό ότι η GM Europe θα είχε οργανώσει σε κάθε περίπτωση τις εν λόγω δράσεις επαγγελματικής εκπαίδευσης και ιδίως χωρίς ενίσχυση. Η στάση αυτή φαίνεται να είναι εκείνη που ακολουθούν οι περισσότεροι κατασκευαστές του τομέα.
            
         
               (11)
            
            
               Η Επιτροπή διατύπωσε αντίστοιχα ερωτήματα όσον αφορά τον χαρακτήρα κινήτρου της ενίσχυσης που προορίζεται για την υποστήριξη της ανάπτυξης δραστηριοτήτων πιεστηρίου: Οι δαπάνες επαγγελματικής εκπαίδευσης που συνδέονται με τη δραστηριότητα αυτή είναι απαραίτητες για την παραγωγή (αύξηση της παραγωγής) ανταλλακτικών, που αποτελεί συνήθη δραστηριότητα της αυτοκινητοβιομηχανίας. Τα ανταλλακτικά αποτελούν σημαντικά μέσα παραγωγής και απαραίτητα για το εργοστάσιο συναρμολόγησης και αντιπροσωπεύουν σημαντικό τμήμα του κόστους των αυτοκινήτων. Συνεπώς, οι δυνάμεις της αγοράς θα έπρεπε να επαρκούν από μόνες τους ώστε να παρέχουν κίνητρο στην επιχείρηση να καλύψει τα αντίστοιχα έξοδα επαγγελματικής εκπαίδευσης. Κατά συνέπεια, είναι πιθανό οι καλυπτόμενες δραστηριότητες επαγγελματικής εκπαίδευσης να είχαν επιχειρηθεί σε κάθε περίπτωση και ιδίως χωρίς ενίσχυση.
            
         
               (12)
            
            
               Κατόπιν αυτών, η Επιτροπή ζήτησε από το Βέλγιο να εξηγήσει γιατί στη συγκεκριμένη περίπτωση και αντίθετα από ότι μπορεί να παρατηρηθεί στους περισσότερους κατασκευαστές αυτοκινήτων οχημάτων στην Κοινότητα, θεωρεί ότι ο δικαιούχος δεν θα είχε την ικανότητα (ή τη βούληση) να καλύψει τις αναμενόμενες δαπάνες για τις δράσεις επαγγελματικής εκπαίδευσης από τα προσδοκώμενα κέρδη (ιδίως, την ικανότητα παραγωγής ενός νέου προϊόντος ή/και την αύξηση της παραγωγικότητας του εκπαιδευμένου εργατικού δυναμικού). Η Επιτροπή προέβαλε επίσης ότι το Βέλγιο δεν υπέβαλε, στο παρόν στάδιο της διαδικασίας, αποδεικτικά στοιχεία ότι οι δυνάμεις της αγοράς από μόνες τους δεν θα οδηγούσαν την επιχείρηση στο να οργανώσει το προβλεπόμενο πρόγραμμα επαγγελματικής εκπαίδευσης.
            
         
               (13)
            
            
               Η απόφαση κίνησης της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης την 1η Σεπτεμβρίου 2006 (3). Η Επιτροπή κάλεσε τους τρίτους ενδιαφερομένους να υποβάλουν τις παρατηρήσεις τους σχετικά με τα εν λόγω μέτρα. Κανείς τρίτος ενδιαφερόμενος δεν υπέβαλε παρατηρήσεις.
            
         4.   ΠΑΡΑΤΗΡΗΣΕΙΣ ΤΟΥ ΒΕΛΓΙΟΥ
   
               (14)
            
            
               Το Βέλγιο αμφισβητεί την αρχική εκτίμηση της Επιτροπής για δύο λόγους. Πρώτον, θεωρεί ότι οι αρχές της ασφάλειας του δικαίου, της ίσης μεταχείρισης και της ορθής διοίκησης παραβιάζονται. Έτσι, το Βέλγιο παρατηρεί ότι κατά το παρελθόν, η Επιτροπή συστηματικά ενέκρινε αντίστοιχες ενισχύσεις επαγγελματικής εκπαίδευσης, ιδίως υπέρ της GM Belgium. Οι βελγικές αρχές υποστηρίζουν επίσης ότι η Επιτροπή τροποποιεί σε βάθος την ερμηνεία της του κανονισμού (ΕΚ) αριθ. 68/2001 της Επιτροπής, της 12ης Ιανουαρίου 2001, σχετικά με την εφαρμογή των άρθρων 87 και 88 της συνθήκης ΕΚ στις ενισχύσεις για επαγγελματική εκπαίδευση (4), έξι μήνες μόνο πριν από τη λήξη της ισχύος του. Κατά την άποψή του, ο κανονισμός (ΕΚ) αριθ. 68/2001 εφαρμόστηκε με ενιαίο τρόπο κατά τη διάρκεια τεσσάρων ετών και έξι μηνών. Δυνάμει της αρχής της ορθής διοίκησης, η Επιτροπή θα έπρεπε να αναμένει τη λήξη της ισχύος του και να τον τροποποιήσει κατά τη στιγμή αυτή σύμφωνα με τη νέα της προσέγγιση.
            
         
               (15)
            
            
               Επικουρικώς, το Βέλγιο ισχυρίζεται ότι οι εν λόγω δράσεις επαγγελματικής εκπαίδευσης έχουν σημαντικές θετικές επιπτώσεις στην οικονομία. Εξάλλου, διασφαλίζει ότι αυτό το πρόγραμμα επαγγελματικής εκπαίδευσης υπερβαίνει τις απλές ανάγκες της επιχείρησης. Πάντως, ο ισχυρισμός αυτός υποστηρίχθηκε μόνο για ορισμένα τμήματα του προγράμματος επαγγελματικής εκπαίδευσης.
            
         
               (16)
            
            
               Το Βέλγιο ισχυρίζεται επίσης ότι η Astra TwinTop θα έπρεπε να κατασκευαστεί από την Bertone, όπως και οι προηγούμενες εκδόσεις του μοντέλου.
            
         
               (17)
            
            
               Τέλος, πριν από την έναρξη της διαδικασίας (5), οι βελγικές αρχές είχαν ήδη δηλώσει ότι η GM Europe είχε εκπονήσει συγκριτικές μελέτες για να καθορίσει ποια ήταν η καλύτερη εγκατάσταση για την παραγωγή του Astra TwinTop, και ότι η ενίσχυση για επαγγελματική εκπαίδευση είχε βαρύτητα στην απόφαση ανάθεσης του σχεδίου στην GM Belgium. Το Βέλγιο θεωρεί ότι, υπό τις συνθήκες αυτές, η ενίσχυση είναι αναγκαία.
            
         5.   ΕΚΤΙΜΗΣΗ ΤΗΣ ΕΝΙΣΧΥΣΗΣ
   5.1.   Ύπαρξη ενίσχυσης
   
               (18)
            
            
               Η Επιτροπή θεωρεί ότι το μέτρο αποτελεί κρατική ενίσχυση δυνάμει του άρθρου 87 παράγραφος 1 της συνθήκης: πράγματι χορηγείται με τη μορφή επιχορήγησης της φλαμανδικής κυβέρνησης και κατά συνέπεια χρηματοδοτείται από κρατικούς πόρους. Το μέτρο είναι επιλεκτικό εφόσον δεν αφορά παρά την General Motors Belgium. Η επιλεκτική αυτή επιδότηση δύναται να στρεβλώσει τον ανταγωνισμό μεταξύ των εργοστασίων παραγωγής της GM Europe, προσδίδοντας στην General Motors Belgium ένα πλεονέκτημα σε σχέση με τα λοιπά εργοστάσια του ομίλου. Εξάλλου κινδυνεύει να στρεβλώσει τον ανταγωνισμό με τους άλλους κατασκευαστές αυτοκινήτων οχημάτων. Επίσης, η αγορά αυτοκινήτων οχημάτων χαρακτηρίζεται από σημαντικές συναλλαγές μεταξύ των κρατών μελών. Η Επιτροπή σημειώνει επίσης ότι τα εργοστάσια της GM Europe είναι εγκατεστημένα σε διάφορα κράτη μέλη. Η ενίσχυση θα μπορούσε συνεπώς να στρεβλώσει τον ανταγωνισμό και να επηρεάσει τις συναλλαγές μεταξύ κρατών μελών. Λαμβανομένων υπόψη των όσων προηγήθηκαν, η Επιτροπή καταλήγει στο συμπέρασμα ότι το κοινοποιηθέν μέτρο αποτελεί κρατική ενίσχυση. Το Βέλγιο δεν αμφισβητεί το συμπέρασμα αυτό.
            
         5.2.   Νομική βάση της εκτίμησης
   
               (19)
            
            
               Το Βέλγιο ζητά την έγκριση της ενίσχυσης βάσει του κανονισμού (ΕΚ) αριθ. 68/2001. Η ενίσχυση πράγματι συνδέεται με ένα πρόγραμμα επαγγελματικής εκπαίδευσης.
            
         
               (20)
            
            
               Σύμφωνα με το άρθρο 5 του κανονισμού (ΕΚ) αριθ. 68/2001, η απαλλαγή από την υποχρέωση κοινοποίησης που προβλέπεται στο άρθρο 88 παράγραφος 3 της συνθήκης δεν εφαρμόζεται όταν το ποσό της ενίσχυσης σε μια επιχείρηση για ένα και το αυτό σχέδιο επαγγελματικής εκπαίδευσης υπερβαίνει το ένα εκατ. ευρώ. Η Επιτροπή σημειώνει ότι στη συγκεκριμένη περίπτωση, η προβλεπόμενη ενίσχυση ανέρχεται σε 5,338 εκατ. ευρώ, ότι πρέπει να χορηγηθεί σε μία μόνο επιχείρηση και ότι το σχέδιο επαγγελματικής εκπαίδευσης είναι ένα μεμονωμένο σχέδιο. Συνεπώς, θεωρεί ότι η υποχρέωση κοινοποίησης εφαρμόζεται στην εν λόγω ενίσχυση και ότι η εν λόγω υποχρέωση τηρήθηκε δεόντως από το Βέλγιο.
            
         
               (21)
            
            
               Η σκέψη 16 του κανονισμού (ΕΚ) αριθ. 68/2001 εξηγεί ότι αυτό το είδος της ενίσχυσης δεν μπορεί να απαλλαγεί αυτομάτως: «Είναι σκόπιμο να εξακολουθήσει η Επιτροπή να αξιολογεί μεμονωμένα τις μεγάλου ύψους ενισχύσεις προτού χορηγηθούν».
            
         
               (22)
            
            
               Όπως ήδη αναφέρθηκε στην απόφαση κίνησης της διαδικασίας, η Επιτροπή συνάγει ότι επειδή το μέτρο δεν απαλλάσσεται δυνάμει του κανονισμού (ΕΚ) αριθ. 68/2001, πρέπει να εκτιμηθεί απευθείας βάσει του άρθρου 87 παράγραφος 3 στοιχείο γ) της συνθήκης που προβλέπει ότι δύνανται να θεωρηθούν ότι συμβιβάζονται με την κοινή αγορά «οι ενισχύσεις για την προώθηση της αναπτύξεως ορισμένων οικονομικών δραστηριοτήτων ή οικονομικών περιοχών, εφόσον δεν αλλοιώνουν τους όρους των συναλλαγών κατά τρόπο που θα αντέκειτο στο κοινό συμφέρον». Όταν εκτιμά μια μεμονωμένη ενίσχυση επαγγελματικής εκπαίδευσης, η οποία λόγω του ποσού της δεν επωφελείται της απαλλαγής που προβλέπεται στον κανονισμό (ΕΚ) αριθ. 68/2001 και που κατά συνέπεια πρέπει να αξιολογηθεί απευθείας βάσει του άρθρου 87 παράγραφος 3 στοιχείο γ) της συνθήκης, η Επιτροπή προσφεύγει πάντως κατ'αναλογία, στις ίδιες κατευθυντήριες αρχές με εκείνες που προβλέπονται στον κανονισμό (ΕΚ) αριθ. 68/2001. Αυτό ερμηνεύεται ιδίως με τον έλεγχο της τήρησης όλων των άλλων όρων απαλλαγής που προβλέπονται στον κανονισμό (ΕΚ) αριθ. 68/2001. Πάντως, η Επιτροπή δεν αρκείται στο να ελέγξει την τήρηση των όρων αυτών, αλλά πρέπει να προβεί σε λεπτομερέστερη ανάλυση της συμβατότητας του μέτρου. Ο στόχος της ατομικής κοινοποίησης είναι ακριβώς η λεπτομερής εκτίμηση της ενίσχυσης βάσει των ειδικών συνθηκών της συγκεκριμένης περίπτωσης.
            
         5.3.   Συμβιβάσιμο με την κοινή αγορά
   
               (23)
            
            
               Η Επιτροπή θεωρεί ότι το κοινοποιηθέν σχέδιο πληροί τους επίσημους όρους απαλλαγής που προβλέπονται στο άρθρο 4 του κανονισμού (ΕΚ) αριθ. 68/2001. Κατά πρώτο λόγο, οι κοινοποιηθείσες επιλέξιμες δαπάνες είναι σύμφωνες προς τις διατάξεις του άρθρου 4 παράγραφος 7 του κανονισμού (ΕΚ) αριθ. 68/2001. Ειδικότερα, οι δαπάνες προσωπικού των συμμετεχόντων στο σχέδιο επαγγελματικής εκπαίδευσης που καλύπτονται από την ενίσχυση φαίνονται να περιορίζονται στο σύνολο των λοιπών επιλέξιμων δαπανών (6). Κατά δεύτερο λόγο, σύμφωνα με τις παραγράφους 2 και 3 του εν λόγω άρθρου 4, η ένταση της ενίσχυσης περιορίζεται στο 25 % για την ειδική επαγγελματική εκπαίδευση και στο 50 % για τη γενική επαγγελματική εκπαίδευση. Η GM Belgium πράγματι είναι μεγάλη επιχείρηση εγκατεστημένη σε μια μη ενισχυόμενη περιοχή και η επαγγελματική εκπαίδευση δεν προορίζεται για εργαζομένους σε μειονεκτική θέση.
            
         
               (24)
            
            
               Πάντως, η Επιτροπή παρατήρησε ότι ένα μέτρο ενίσχυσης δεν μπορεί να κριθεί συμβατό με την κοινή αγορά δυνάμει του άρθρου 87 παράγραφος 3 στοιχείο γ) της συνθήκης παρά μόνο εφόσον είναι αναγκαίο για να επιτρέψει στο δικαιούχο να αναλάβει την εν λόγω δραστηριότητα. Σημειώνει ότι η αναγκαιότητα της ενίσχυσης αποτελεί κριτήριο γενικής συμβατότητας. Όταν η ενίσχυση δεν οδηγεί στην πραγματοποίηση εκ μέρους του δικαιούχου συμπληρωματικών δραστηριοτήτων που δεν θα είχαν πραγματοποιηθεί μόνο με τις δυνάμεις της αγοράς, η ενίσχυση δεν μπορεί να θεωρηθεί ότι έχει θετικές επιπτώσεις που δύνανται να αντισταθμίσουν τη στρέβλωση των συναλλαγών και κατά συνέπεια δεν μπορεί να εγκριθεί. Όσον αφορά τη συμβατότητα δυνάμει του άρθρου 87 παράγραφος 3 στοιχείο γ) της συνθήκης, η ενίσχυση δεν «διευκολύνει» την ανάπτυξη οικονομικών δραστηριοτήτων, εφόσον η επιχείρηση θα είχε αναλάβει τις προαναφερθείσες δραστηριότητες σε κάθε περίπτωση και ιδίως χωρίς την ενίσχυση.
            
         
               (25)
            
            
               Στο πλαίσιο της ενίσχυσης για επαγγελματική εκπαίδευση, η σκέψη 10 του κανονισμού (ΕΚ) αριθ. 68/2001 διατυπώνεται ως εξής: «Συνήθως η επαγγελματική εκπαίδευση έχει πολύ θετικά εξωτερικά αποτελέσματα για την κοινωνία, δεδομένου ότι αυξάνει το ειδικευμένο εργατικό δυναμικό από το οποίο άλλες επιχειρήσεις δύνανται να αντλήσουν προσωπικό, βελτιώνει την ανταγωνιστικότητα της ευρωπαϊκής βιομηχανίας και διαδραματίζει σημαντικό ρόλο στη στρατηγική απασχόλησης. Λαμβανομένου υπόψη ότι οι επιχειρήσεις της Κοινότητας γενικότερα επενδύουν σε περιορισμένο βαθμό στην εκπαίδευση των εργαζομένων τους, οι κρατικές ενισχύσεις δύνανται να συμβάλουν στη διόρθωση της ατέλειας αυτής της αγοράς, και ως εκ τούτου να θεωρηθούν συμβιβάσιμες με την κοινή αγορά και άρα να απαλλάσσονται από την υποχρέωση προηγούμενης κοινοποίησης». Η σκέψη 11 προσθέτει ότι πρέπει να εξασφαλισθεί ότι «οι κρατικές ενισχύσεις περιορίζονται στο ελάχιστο απαραίτητο μέτρο για την επίτευξη του κοινοτικού στόχου, πράγμα το οποίο θα ήταν ανέφικτο αν βασιζόταν αποκλειστικά στις δυνάμεις της αγοράς […]».
            
         
               (26)
            
            
               Κατά συνέπεια, η ατέλεια της αγοράς που αναγνωρίζεται από τον κανονισμό (ΕΚ) αριθ. 68/2001 εστιάζεται στο γεγονός ότι οι επιχειρήσεις «επενδύουν σε περιορισμένο βαθμό στην εκπαίδευση των εργαζομένων τους». Πράγματι, όταν προβλέπει νέες δραστηριότητες εκπαίδευσης, μια επιχείρηση συγκρίνει κατά κανόνα το κόστος των δραστηριοτήτων αυτών με τα οφέλη που μπορεί να αποκτήσει (όπως μια αύξηση της παραγωγικότητας ή η ικανότητα παραγωγής νέων προϊόντων). Κατά κανόνα, δεν λαμβάνει υπόψη τα κέρδη για την οικονομία της Κοινότητας στο σύνολό της, τα οποία δεν θα αποκομίσει η ίδια. Θα εξετάσει επίσης τις εναλλακτικές λύσεις (λιγότερο δαπανηρές) για την επαγγελματική εκπαίδευση, όπως η πρόσληψη ήδη εξειδικευμένου εργατικού δυναμικού (ενδεχομένως σε βάρος των παλαιότερων εργαζομένων). Για τους λόγους αυτούς, η εκπαίδευση θεραπεύει σε ορισμένες περιπτώσεις μια συγκεκριμένη ατέλεια της αγοράς. Κάτω από τις συνθήκες αυτές, η ενίσχυση είναι «αναγκαία για την υλοποίηση του κοινοτικού στόχου που οι ίδιες οι δυνάμεις της αγοράς δεν θα επέτρεπαν να επιτευχθεί».
            
         
               (27)
            
            
               Όσον αφορά τον έλεγχο της αναγκαιότητας μιας ενίσχυσης υπέρ της επαγγελματικής εκπαίδευσης στην αυτοκινητοβιομηχανία, η Επιτροπή διαπιστώνει ότι έχει συγκεντρώσει αποδείξεις, εδώ και 18 μήνες, ότι ορισμένοι κατασκευαστές αυτοκινήτων οχημάτων επιβάλλουν τον ανταγωνισμό στα εργοστάσια παραγωγής τους που είναι εγκατεστημένα σε διάφορα κράτη μέλη για την παραγωγή των νέων μοντέλων τους. Κατά τη στιγμή του σχεδιασμού της έναρξης παραγωγής ενός νέου προϊόντος, συγκρίνουν πολλούς τόπους εγκατάστασης και στη συνέχεια αποφασίζουν για την επιλογή του εργοστασίου παραγωγής, βασιζόμενοι στο σύνολο των δαπανών της παραγωγής, ήτοι όλα τα είδη δαπανών, περιλαμβανομένων των κάθε είδους κυβερνητικών ενισχύσεων, και ιδίως των ενισχύσεων επαγγελματικής εκπαίδευσης. Η εξέλιξη αυτή φαίνεται να απορρέει από το γεγονός ότι οι μεγάλοι κατασκευαστές αυτοκινήτων οχημάτων αυτή τη στιγμή έχουν υψηλότερη παραγωγική ικανότητα από τη ζήτηση και οι αλυσίδες παραγωγής τους έχουν γίνει πιο ευέλικτες. Ένα εργοστάσιο μπορεί κατά τον τρόπο αυτό να προβεί ευκολότερα στην παραγωγή συμπληρωματικών μοντέλων. Αντιμετωπίζοντας την οικονομική αυτή πραγματικότητα ενός εντεινόμενου ανταγωνισμού μεταξύ εργοστασίων παραγωγής και λαμβάνοντας υπόψη τον κίνδυνο που απορρέει για ορισμένες ενισχύσεις κατάρτισης να μην συμβάλουν στο στόχο του κοινού συμφέροντος που καθορίζεται στην αιτιολογική σκέψη 10 του κανονισμού (ΕΚ) αριθ. 68/2001, αλλά να αποτελούν απλώς ενίσχυση υπέρ της λειτουργίας που στρεβλώνει τον ανταγωνισμό, η Επιτροπή πρέπει να εξετάσει λεπτομερέστερα τον αναγκαίο χαρακτήρα της ενίσχυσης «προκειμένου να εξασφαλισθεί ότι οι κρατικές ενισχύσεις περιορίζονται στο ελάχιστο απαραίτητο μέτρο για την επίτευξη του κοινοτικού στόχου, πράγμα το οποίο θα ήταν ανέφικτο αν βασιζόταν αποκλειστικά στις δυνάμεις της αγοράς» (αιτιολογική σκέψη 11 του εν λόγω κανονισμού) (7). Η εκτίμηση αυτή αιτιολογείται κατά μείζονα λόγο, εφόσον αυτή τη στιγμή ο τομέας της αυτοκινητοβιομηχανίας χαρακτηρίζεται από σημαντική πλεονασματική ικανότητα στο πλαίσιο της Κοινότητας, που εξακολουθεί να υφίσταται, λόγω της χαμηλής αύξησης της ζήτησης και της τρέχουσας σημαντικής αύξησης της παραγωγικότητας (8).
            
         
               (28)
            
            
               Στη συγκεκριμένη περίπτωση, όπως πολλά εργοστάσια βρέθηκαν σε ανταγωνισμό και εφόσον η ενίσχυση μπορεί να χορηγηθεί για σκοπούς άλλους από το στόχο της ενθάρρυνσης της επιχείρησης να αναλάβει συμπληρωματικές δράσεις κατάρτισης, η Επιτροπή κρίνει αναγκαίο να ελεγχθεί η αναγκαιότητα της ενίσχυσης. Αντίθετα από όσα πιστοποιεί το Βέλγιο σε συνάρτηση με την απόφαση κίνησης της διαδικασίας, η Επιτροπή θεωρεί ότι είναι νομίμως αρμόδια να προβεί σε ένα τέτοιο έλεγχο. Όπως υπογράμμισε το Βέλγιο, η Επιτροπή, σε προηγούμενες υποθέσεις, δεν ανέλυσε λεπτομερώς την αναγκαιότητα μιας ειδικής ενίσχυσης επαγγελματικής εκπαίδευσης για δαπάνες έναρξης παραγωγής. Πάντως, μπορεί να το κάνει εφόσον διαπιστώσει ότι οι οικονομικές συνθήκες εξελίχθηκαν στις σχετικές αγορές (9).
            
         
               (29)
            
            
               Η Επιτροπή διαπιστώνει ότι το εν λόγω πρόγραμμα επαγγελματικής εκπαίδευσης συνδέεται με δύο νέες δραστηριότητες στο εργοστάσιο, την παραγωγή του Astra TwinTop και την ανάπτυξη της δραστηριότητας πιεστηρίου.
            
         
               (30)
            
            
               Οι βελγικές αρχές προέβαλαν στην κοινοποίησή τους (10) ότι η συναρμολόγηση του Astra TwinTop συνεπάγεται συμπληρωματικές δια χειρός ενέργειες, όπως η συγκόλληση. Πιστοποιούν ότι η παραγωγή αυτού του είδους του αυτοκινήτου επηρεάζει το σύνολο των δραστηριοτήτων της εταιρείας (αμάξωμα, εργαστήρια βαφής, πιεστήριο, διοικητική υποστήριξη και συναρμολόγηση) και ότι η εισαγωγή νέων μοντέλων συνεπάγεται κάθε φορά:
               
                           —
                        
                        
                           τη συναρμολόγηση νέων μερών του αμαξώματος·
                        
                     
                           —
                        
                        
                           την εισαγωγή σύγχρονων μεθόδων εργασίας·
                        
                     
                           —
                        
                        
                           νέες τεχνικές συναρμολόγησης.
                        
                     
         
               (31)
            
            
               Ισχυρίζονται ότι ένα νέο μοντέλο δεν αντιστοιχεί μόνο στην εισαγωγή ενός νέου προϊόντος, αλλά υποχρεώνει επίσης πολλούς εργάτες να εξοικειωθούν με νέα μηχανήματα, ανταλλακτικά, τεχνικές συναρμολόγησης και μεθόδους εργασίας.
            
         
               (32)
            
            
               Η περιγραφή αυτή επιβεβαιώνει ότι η επιτυχία της εισαγωγής ενός νέου μοντέλου σε μια αλυσίδα παραγωγής προϋποθέτει κατά κανόνα, όπως στη συγκεκριμένη περίπτωση, σημαντική προηγούμενη εκπαίδευση του εργατικού δυναμικού. Με άλλα λόγια, απαιτούνται σημαντικές δράσεις εκπαίδευσης για την παραγωγή του νέου μοντέλου.
            
         
               (33)
            
            
               Από τη στιγμή που η GM Europe αποφάσισε την παραγωγή του μοντέλου αυτού, καθίσταται ως εκ τούτου αναγκαίο το να δεσμεύσει δαπάνες εκπαίδευσης για την εφαρμογή αυτής της εμπορικής απόφασης.
            
         
               (34)
            
            
               Όπως ανέφερε ήδη στην απόφαση για την κίνηση της διαδικασίας, η Επιτροπή σημειώνει ότι στην αυτοκινητοβιομηχανία, η έναρξη παραγωγής ενός νέου μοντέλου αποτελεί συνήθη και τακτικό παράγοντα, απαραίτητο για τη διατήρηση των μεριδίων αγοράς και την αποδοτικότητα. Δεδομένου ότι ένα νέο μοντέλο απαιτεί την εκπαίδευση του εργατικού δυναμικού στις νέες τεχνικές παραγωγής, οι δαπάνες εκπαίδευσης που συνδέονται με την έναρξη παραγωγής του εν λόγω νέου μοντέλου καλύπτονται από τους κατασκευαστές αυτοκινήτων οχημάτων αποκλειστικά βάσει του εμπορικού κινήτρου.
            
         
               (35)
            
            
               Οι βελγικές αρχές δεν υπέβαλαν νέα στοιχεία που να αντικρούουν την εκτίμηση αυτή. Παρότι κλήθηκαν να το κάνουν στην απόφαση για την κίνηση της διαδικασίας, δεν προέβαλαν τεκμηριωμένη επιχειρηματολογία για να αιτιολογήσουν ότι η GM δεν θα είχε οργανώσει τις δραστηριότητες επαγγελματικής εκπαίδευσης χωρίς την ενίσχυση.
            
         
               (36)
            
            
               Ως προς αυτό, το Βέλγιο υποστήριξε μόνο ότι η ενίσχυση επαγγελματικής εκπαίδευσης ήταν αναγκαία ώστε η GM Belgium να επιλεγεί από τη διεύθυνση της GM Europe για την παραγωγή του Astra TwinTop. Υποβλήθηκαν αποδεικτικά στοιχεία προς υποστήριξη της διαβεβαίωσης αυτής. Επιπλέον, οι βελγικές αρχές ισχυρίστηκαν ότι η παραγωγή του νέου μοντέλου θα μπορούσε να ανατεθεί στην Bertone, που έχει μεγαλύτερη εξοικείωση στην παραγωγή αυτού του είδους αυτοκινήτων οχημάτων.
            
         
               (37)
            
            
               Πάντως, η Επιτροπή παρατήρησε ότι ο στόχος του κανονισμού (ΕΚ) αριθ. 68/2001, αντίθετα από τις περιφερειακές ενισχύσεις υπέρ επενδύσεων, δεν είναι να επηρεάσει την επιλογή ενός τόπου εγκατάστασης για οικονομικές δραστηριότητες, αλλά να αντιμετωπίσει τις χαμηλές επενδύσεις για επαγγελματική εκπαίδευση στην Κοινότητα, όπως αναφέρεται παραπάνω. Επιπλέον, το Βέλγιο δεν εξήγησε γιατί η θυγατρική της GM Europe, δεύτερη υποθετική επιλογή, στην οποία η παραγωγή του μοντέλου θα μπορούσε να ανατεθεί, δεν είχε και εκείνη οργανώσει αντίστοιχες δράσεις επαγγελματικής εκπαίδευσης (11). Οι πληροφορίες που παρέχονται από το Βέλγιο αποδεικνύουν αντίθετα ότι είναι πιθανό όλα τα άλλα εργοστάσια της GM Europe να είχαν εξαναγκασθεί, κάτω από τις συνθήκες αυτές να οργανώσουν πρόγραμμα αντίστοιχης επαγγελματικής εκπαίδευσης. Κατά συνέπεια, είναι αδύνατον να εξαχθεί το συμπέρασμα ότι η ενίσχυση δημιουργούσε κίνητρο για την GM Europe να οργανώσει περαιτέρω δράσεις επαγγελματικής εκπαίδευσης στην Κοινότητα.
            
         
               (38)
            
            
               Η Επιτροπή δεν κατανοεί σαφώς ποια συμπεράσματα θα πρέπει να εξαχθούν από τον ισχυρισμό των βελγικών αρχών, σύμφωνα με τον οποίο η παραγωγή του νέου μοντέλου θα μπορούσε να ανατεθεί στην Bertone. Το Βέλγιο δεν υπέβαλε καμία συγκεκριμένη απόδειξη ότι η παραγωγή που πραγματοποιείται από την Bertone θα απαιτούσε λιγότερο σημαντική προσπάθεια επαγγελματικής εκπαίδευσης απ' ό,τι στην περίπτωση της GM Europe (12). Εξάλλου, το Βέλγιο δεν απόδειξε ότι η ενίσχυση διαδραμάτισε οποιοδήποτε ρόλο στην απόφαση της GM Europe να σταματήσει την υπεργολαβία της παραγωγής του εν λόγω μοντέλου. Αντίθετα, είναι πιθανό η σημαντική αυτή στρατηγική απόφαση να λήφθηκε προτού οι βελγικές αρχές υποσχεθούν την εν λόγω ενίσχυση. Συμπερασματικά, το γεγονός ότι η παραγωγή του Astra TwinTop θα μπορούσε να ανατεθεί με υπεργολαβία στην Bertone, όπως για τα προηγούμενα μοντέλα, δεν καθιστά την ενίσχυση για την επαγγελματική εκπαίδευση αναγκαία και συμβατή.
            
         
               (39)
            
            
               Οι βελγικές αρχές προβάλλουν το επιχείρημα ότι η επέκταση του εργαστηρίου πιεστηρίου εντάσσεται στο πλαίσιο της στρατηγικής της GM στην Ευρώπη που στοχεύει στο να ανταποκριθεί καλύτερα στις τοπικές ανάγκες, κατά τρόπο ώστε να μειώνεται η μεταφορά ανταλλακτικών μεταξύ θυγατρικών. Για τον τόπο εγκατάστασης της Αμβέρσας, το σχέδιο προβλέπει:
               
                           —
                        
                        
                           δύο συμπληρωματικές πρέσες πιεστηρίου·
                        
                     
                           —
                        
                        
                           την παραγωγή συμπληρωματικών μερών του αμαξώματος·
                        
                     
                           —
                        
                        
                           την εισαγωγή νέων τεχνολογιών.
                        
                     
         
               (40)
            
            
               Το Βέλγιο ισχυρίζεται ότι η επέκταση προϋποθέτει επίσης ότι πολλοί εργάτες πρέπει να εξοικειωθούν με τα νέα μηχανήματα, ανταλλακτικά, τεχνικές πιεστηρίου και μεθόδους εργασίας. Το πρόγραμμα κατάρτισης στοχεύει στο να καλύψει το στόχο αυτό.
            
         
               (41)
            
            
               Η περιγραφή που προηγείται επιβεβαιώνει ότι εν γένει, όπως και στη συγκεκριμένη περίπτωση, η ανάπτυξη της δραστηριότητας πιεστηρίου δεν μπορεί να επιτευχθεί παρά μόνον εφόσον συνοδεύεται από σημαντική επαγγελματική εκπαίδευση του εργατικού δυναμικού. Με άλλα λόγια, η επαγγελματική εκπαίδευση είναι αναγκαία για την ανάπτυξη δραστηριοτήτων πιεστηρίου.
            
         
               (42)
            
            
               Στην απόφασή της για την κίνηση της διαδικασίας, η Επιτροπή διερωτάται για τη δημιουργία κινήτρου της ενίσχυσης που συνδέεται με την ανάπτυξη δραστηριοτήτων πιεστηρίου (13). Οι βελγικές αρχές δεν υπέβαλαν νέα στοιχεία που να αντικρούουν την εκτίμηση αυτή. Δεν εξήγησαν ειδικότερα για ποιους λόγους, ελλείψει ενίσχυσης, η GM δεν θα είχε οργανώσει τις εν λόγω δραστηριότητες επαγγελματικής εκπαίδευσης.
            
         
               (43)
            
            
               Βάσει των παραπάνω στοιχείων, επιτρέπεται να εξαχθεί το συμπέρασμα, ότι όλες οι δραστηριότητες επαγγελματικής εκπαίδευσης που προσφέρουν στους εργάτες τις αναγκαίες ικανότητες για την επιτυχή εφαρμογή των δύο σχεδίων (παραγωγή του νέου μοντέλου και ανάπτυξη δραστηριοτήτων πιεστηρίου) θα είχαν σε κάθε περίπτωση οργανωθεί, ακόμη και χωρίς ενίσχυση. Κατά συνέπεια, η σχετική ενίσχυση δεν οδηγεί σε συμπληρωματική επαγγελματική εκπαίδευση, αλλά καλύπτει τις δαπάνες συνήθους λειτουργίας της επιχείρησης, μειώνοντας κατά τον τρόπο αυτό συνήθεις δαπάνες. Συνεπώς, η Επιτροπή θεωρεί ότι η ενίσχυση θα στρεβλώσει τον ανταγωνισμό και θα αλλοιώσει τις συνθήκες των συναλλαγών κατά τρόπο που θα αντέκειτο προς το κοινό συμφέρον (14). Κάτω από τις συνθήκες αυτές, η ενίσχυση δεν μπορεί να αιτιολογηθεί βάσει του άρθρου 87 παράγραφος 3 στοιχείο γ) της συνθήκης. Εφόσον καμία άλλη από τις παρεκκλίσεις που προβλέπονται στο άρθρου 87 παράγραφοι 2 και 3 της συνθήκης δεν μπορεί να εφαρμοστεί στη συγκεκριμένη περίπτωση, η ενίσχυση είναι ασυμβίβαστη προς την κοινή αγορά.
            
         
               (44)
            
            
               Το συμπέρασμα αυτό εφαρμόζεται, είτε η εν λόγω επαγγελματική εκπαίδευση έχει γενικό είτε ειδικό χαρακτήρα. Η Επιτροπή σημειώνει ειδικότερα ότι η δράση γενικής επαγγελματικής εκπαίδευσης που χαρακτηρίζεται ως «τεχνική επαγγελματική εκπαίδευση» (15) αφορά ικανότητες που είναι αναγκαίες για τις δύο συγκεκριμένες νέες δραστηριότητες και γενικότερα για τη δραστηριότητα ενός ανταγωνιστικού εργοστασίου παραγωγής αυτοκινήτων οχημάτων (16). Πάντως, οι βελγικές αρχές απέδειξαν ότι ένα γενικό τμήμα της «τεχνικής επαγγελματικής εκπαίδευσης» αφορά προσόντα που απαιτούν μακροχρόνια εκπαίδευση και ότι σημαντική αναλογία των εμπλεκόμενων εργαζομένων εγκαταλείπουν κάθε έτος την επιχείρηση. Αυτό συνδέεται με τη σημαντική έλλειψη αυτού του είδους των προσόντων στη βελγική αγορά απασχόλησης (τα λεγόμενα «κρίσιμα προσόντα» ή «bottleneck jobs»). Η Επιτροπή θεωρεί ότι το Βέλγιο προέβαλε επαρκώς τα επιχειρήματά του όσον αφορά τρεις δράσεις γενικής«τεχνικής επαγγελματικής εκπαίδευσης».
               
                           Περιεχόμενο της κατάρτισης
                        
                        
                           Συνολική διάρκεια της κατάρτισης
                        
                        
                           Εναλλαγή προσωπικού: ετήσιο % των εργατών που εγκαταλείπουν την επιχείρηση
                        
                        
                           Επιλέξιμες δαπάνες: συμμετέχοντες
                        
                        
                           Μη επιλέξιμες δαπάνες: λοιπές δαπάνες
                        
                     
                           Οδηγοί περονοφόρων ανυψωτικών οχημάτων
                        
                        
                           40
                        
                        
                           58 %
                        
                        
                           132 000
                        
                        
                           42 500
                        
                     
                           Κατασκευαστές εργαλείων
                        
                        
                           2 000
                        
                        
                           13 %
                        
                        
                           660 000
                        
                        
                           355 000
                        
                     
                           Τεχνικές συντήρησης
                        
                        
                           400
                        
                        
                           20 %
                        
                        
                           198 000
                        
                        
                           197 500
                        
                     
                           
                              Σημείωση: Όσον αφορά τη «συγκόλληση», το Βέλγιο αναγγέλλει μια συνολική διάρκεια επαγγελματικής εκπαίδευσης 60 ωρών και εναλλαγή προσωπικού του εργοστασίου σε ποσοστό 4 %. Η Επιτροπή θεωρεί ότι τα αριθμητικά αυτά στοιχεία είναι αρκετά χαμηλά και ότι δεν αποτρέπουν την επιχείρηση να εκμεταλλευθεί τα οφέλη από τις δαπάνες επαγγελματικής εκπαίδευσης. Κατά συνέπεια η εναλλαγή προσωπικού δεν είναι επαρκής για να αποθαρρύνει την επιχείρηση να αναλάβει τέτοιου είδους έξοδα.
                        
                     Κατά συνέπεια, είναι προφανές ότι ο μεγάλος βαθμός εναλλαγής προσωπικού αποτρέπει πράγματι την επιχείρηση να έχει επαρκές όφελος από αυτό το είδος επαγγελματικής εκπαίδευσης ώστε να αντισταθμίσει το κόστος. Συνεπώς, είναι πιθανό ότι η επιχείρηση δεν θα δεσμευόταν για τις δαπάνες αυτές χωρίς ενίσχυση.
            
         
               (45)
            
            
               Λαμβανομένων υπόψη των όσων προηγήθηκαν, η Επιτροπή θεωρεί ότι η ενίσχυση είναι αναγκαία για τις εν λόγω τρεις δράσεις επαγγελματικής εκπαίδευσης (αντίθετα από την υπόλοιπη γενική«τεχνική επαγγελματική εκπαίδευση»).
            
         
               (46)
            
            
               Στην κοινοποίησή τους, οι βελγικές αρχές υπέβαλαν το σύνολο του προγράμματος επαγγελματικής εκπαίδευσης σαν να προοριζόταν για την υποστήριξη των εν λόγω δύο σχεδίων (17). Πάντως, οι συμπληρωματικές πληροφορίες που διαβιβάστηκαν από το Βέλγιο μετά την απόφαση για την κίνηση της διαδικασίας αποδεικνύουν ότι ένα τμήμα των δράσεων επαγγελματικής εκπαίδευσης αφορά ικανότητες που στην πραγματικότητα δεν είναι απαραίτητες για την πραγματοποίηση των σχεδίων αυτών. Πρόκειται για τις ακόλουθες θέσεις εργασίας (βλ. την περιγραφή τους παραπάνω):
               
                           —
                        
                        
                           βασική κατάρτιση·
                        
                     
                           —
                        
                        
                           προσομοιωμένο περιβάλλον εργασίας (ΠΠΕ).
                        
                     
         
               (47)
            
            
               Η Επιτροπή σημειώνει ότι, αντίθετα από το υπόλοιπο πρόγραμμα επαγγελματικής εκπαίδευσης, η βασική επαγγελματική εκπαίδευση και το ΠΠΕ αναφέρονται σε προσόντα που δεν είναι απαραίτητα για την εκτέλεση των εν λόγω δύο σχεδίων. Τα σχέδια μπορούν να πραγματοποιηθούν άριστα και η παραγωγή να ξεκινήσει χωρίς να υπάρχει ανάγκη οργάνωσης αυτού του είδους επαγγελματικής εκπαίδευσης. Ούτε αφορούν άμεσα απαιτούμενες ικανότητες για την παραγωγή αυτοκινήτων οχημάτων. Η επιχειρηματολογία που αναπτύχθηκε παραπάνω όσον αφορά τον αναγκαίο χαρακτήρα της επαγγελματικής εκπαίδευσης δεν εφαρμόζεται στην περίπτωση αυτή. Όπως φαίνεται ότι η επαγγελματική αυτή εκπαίδευση υπερβαίνει τις ανάγκες της επιχείρησης, είναι αδύνατον να εξαχθεί το συμπέρασμα ότι θα είχε οργανωθεί χωρίς ενίσχυση. Ελλείψει άλλων στοιχείων που να αποδεικνύουν το αντίθετο, η Επιτροπή θεωρεί ότι η κρατική ενίσχυση φαίνεται αναγκαία για να μπορεί να οργανωθεί αυτό το είδος επαγγελματικής εκπαίδευσης.
            
         
               (48)
            
            
               Τέλος, η Επιτροπή παρατηρεί ότι το κονδύλιο δαπανών «γενικός συντονισμός» δεν αφορά μια δράση επαγγελματικής εκπαίδευσης αυτή καθ’ εαυτήν αλλά υπηρεσίες παροχής συμβουλών που προορίζονται για την γενική επαγγελματική εκπαίδευση. Μπορεί λοιπόν εν μέρει να περιληφθεί στις επιλέξιμες δαπάνες στο μέτρο που καλύπτει την «βασική επαγγελματική εκπαίδευση», το «ΠΠΕ» και ένα τμήμα της γενικής«τεχνικής επαγγελματικής εκπαίδευσης» για την οποία κρίθηκε αναγκαία η χορήγηση ενίσχυσης (18).
            
         
               (49)
            
            
               Λαμβανομένου υπόψη του προβλεπόμενου κανόνα στον κανονισμό (ΕΚ) αριθ. 68/2001 που περιορίζει τις δαπάνες των συμμετεχόντων στο σχέδιο επαγγελματικής εκπαίδευσης στο συνολικό ποσό των λοιπών δαπανών, οι επιλέξιμες δαπάνες που προέρχονται από πτυχές του προγράμματος επαγγελματικής εκπαίδευσης για τις οποίες είναι αναγκαία η χορήγηση ενίσχυσης ανέρχονται σε 4,362 εκατ. ευρώ και η ίδια η ενίσχυση σε 2,181 εκατ. ευρώ. Όπως οι λοιπές τυπικές προϋποθέσεις που καθορίζονται στον κανονισμό (ΕΚ) αριθ. 68/2001 δεν πληρούνται, όπως αναφέρθηκε παραπάνω στην αιτιολογική σκέψη 23, η Επιτροπή συνάγει ότι αυτό το τμήμα της κοινοποιηθείσας ενίσχυσης είναι συμβιβάσιμο με την κοινή αγορά.
            
         6.   ΣΥΜΠΕΡΑΣΜΑ
   
               (50)
            
            
               Η Επιτροπή είναι της γνώμης ότι το τμήμα των κοινοποιηθέντων μέτρων εκ μέρους του Βελγίου που αντιπροσωπεύει 4,362 εκατ. ευρώ επιλέξιμων δαπανών, πράγμα που αντιστοιχεί σε ενισχύσεις ύψους 2,181 εκατ. ευρώ, πληροί τα κριτήρια της συμβατότητας με την κοινή αγορά δυνάμει του άρθρου 87 παράγραφος 3 στοιχείο γ) της συνθήκης.
            
         
               (51)
            
            
               Η Επιτροπή θεωρεί ότι το υπόλοιπο τμήμα της ενίσχυσης δεν είναι αναγκαίο για την πραγματοποίηση των αντίστοιχων δράσεων επαγγελματικής εκπαίδευσης. Η εν λόγω ενίσχυση δεν είναι συμβατή με την κοινή αγορά δυνάμει οποιασδήποτε παρέκκλισης που προβλέπεται από τη συνθήκη και κατά συνέπεια πρέπει να απαγορευθεί. Σύμφωνα με τις βελγικές αρχές, η ενίσχυση δεν χορηγήθηκε ακόμη· δεν υπάρχει λοιπόν λόγος ανάκτησής της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κρατική ενίσχυση την οποία προτίθεται να χορηγήσει το Βέλγιο για ένα σχέδιο επαγγελματικής εκπαίδευσης υπέρ της επιχείρησης General Motors Belgium στην Αμβέρσα είναι ασυμβίβαστη με την κοινή αγορά για ποσό ύψους 3 157 338,40 ευρώ.
   Κατά συνέπεια, αυτό το τμήμα της ενίσχυσης δεν δύναται να χορηγηθεί.
   Η υπόλοιπη κρατική ενίσχυση, ύψους 2 181 161,60 ευρώ, συμβιβάζεται με την κοινή αγορά δυνάμει του άρθρου 87 παράγραφος 3 στοιχείο γ) της συνθήκης.
   Άρθρο 2
   Το Βέλγιο ενημερώνει την Επιτροπή, εντός προθεσμίας δύο μηνών από την κοινοποίηση της παρούσας απόφασης, σχετικά με τα μέτρα που έλαβε για να συμμορφωθεί με αυτήν.
   Άρθρο 3
   Η παρούσα απόφαση απευθύνεται στο Βασίλειο του Βελγίου.
   
      Βρυξέλλες, 4 Απριλίου 2007.
      
         
            Για την Επιτροπή
         
         Neelie KROES
         
         
            Μέλος της Επιτροπής
         
      
   
   
      (1)  ΕΕ C 210 της 1.9.2006, σ. 6.
   
      (2)  Βλέπε την υποσημείωση 1.
   
      (3)  Βλέπε υποσημείωση 1.
   
      (4)  ΕΕ L 10 της 13.1.2001, σ. 20. Η διάρκεια ισχύος του παρατάθηκε μέχρι τις 30 Ιουνίου 2008 με τον κανονισμό (ΕΚ) αριθ. 1976/2006 της Επιτροπής (ΕΕ L 368 της 23.12.2006, σ. 85).
   
      (5)  Επιστολή της 7ης Φεβρουαρίου 2006.
   
      (6)  Λόγω του περιορισμού αυτού των επιλέξιμων δαπανών των συμμετεχόντων στην επαγγελματική εκπαίδευση, οι επιλέξιμες δαπάνες της γενικής επαγγελματικής εκπαίδευσης μειώνονται σε 5 438 000 ευρώ και οι δαπάνες της ειδικής επαγγελματικής εκπαίδευσης σε 10 478 000 ευρώ.
   
      (7)  Η Επιτροπή κατέληξε σε αντίστοιχα συμπεράσματα στο σημείο 33 της απόφασης της 4ης Ιουλίου 2006 σχετικά με την Ford Genk (ΕΕ L 366 της 21.12.2006, σ. 32).
   
      (8)  Αντιμέτωποι σε χαμηλή αύξηση της ζήτησης, σε αύξηση της παραγωγικότητας και σε μείωση των τιμών, πολλοί μεγάλοι κατασκευαστές αυτοκινήτων οχημάτων έκλεισαν εργοστάσια ή μείωσαν το εργατικό τους δυναμικό στην Κοινότητα κατά τα τελευταία έτη. Η GM Europe ανήγγειλε εξάλλου στα τέλη του 2004 ένα σχέδιο μεγάλης αναδιάρθρωσης που περιλάμβανε μείωση του προσωπικού κατά 12 000 άτομα http://www.gmeurope.com/news/archive_0410.html
   
      (9)  Στο σημείο 52 της απόφασης της 30ής Σεπτεμβρίου 2003 στις συνεκδικασθείσες υποθέσεις C-57/00 P και C-61/00 P, το Δικαστήριο των Ευρωπαϊκών Κοινοτήτων ανέφερε ότι «ανεξαρτήτως της ερμηνείας του άρθρου 92 παράγραφος 2 στοιχείο γ) [που έγινε άρθρο 87 παράγραφος 2 στοιχείο γ)] της συνθήκης που εδόθη από την Επιτροπή κατά το παρελθόν, η εν λόγω ερμηνεία δεν επηρεάζει το βάσιμο της ερμηνείας της Επιτροπής της ίδιας διάταξης στην επίδικη απόφαση και επομένως την εγκυρότητά της». Κατά τον ίδιο τρόπο, το Πρωτοδικείο των Ευρωπαϊκών Κοινοτήτων ανέφερε στο σημείο 177 της απόφασής του της 15ης Ιουνίου 2005 στην υπόθεση T-171/02: «μόνο στο πλαίσιο του άρθρου 87 παράγραφος 3 στοιχείο γ) της συνθήκης ΕΚ πρέπει να εκτιμηθεί η νομιμότητα της αποφάσεως της Επιτροπής από την οποία διαπιστώνεται ότι μια νέα ενίσχυση δεν πληροί τις προϋποθέσεις εφαρμογής της παρεκκλίσεως αυτής και όχι βάσει μιας προγενέστερης πρακτικής της Επιτροπής για τη λήψη αποφάσεων, ακόμη και αν υποτεθεί ότι υπάρχει».
   
      (10)  Παράρτημα 2 της κοινοποίησης.
   
      (11)  Οι πιθανότεροι υποψήφιοι ήταν τα εργοστάσια που παράγουν ήδη άλλες εκδόσεις του Astra, ιδίως στο Bochum (Γερμανία).
   
      (12)  Στον ιστότοπό της, η Bertone γράφει ότι: «η Carrozzeria Bertone ανέκαθεν προσέδιδε στον ανθρώπινο παράγοντα στρατηγική σημασία […] Για τους λόγους αυτούς η Carrozzeria Bertone ανέκαθεν προσέδωσε ιδιαίτερη προσοχή στην συνεχή επαγγελματική εκπαίδευση και στην ανακύκλωση του εργατικού της δυναμικού. Πιο συγκεκριμένα, η στρατηγική αυτή συνεπαγόταν ότι αφιέρωσε, κατά τη διάρκεια των δύο τελευταίων ετών, 240 ώρες επαγγελματικής εκπαίδευσης [ανά άτομο], ήτοι επένδυση ύψους 3 εκατ. ευρώ». http://www.bertone.it/carrozzeria3.htm
   
      (13)  Βλέπε αιτιολογική σκέψη 11 ανωτέρω.
   
      (14)  Υπόθεση T-459/93, Siemens SA κατά Επιτροπής, Συλλογή 1995, σ. II-1675, σημείο 48.
   
      (15)  Βλέπε αιτιολογική σκέψη 7 ανωτέρω.
   
      (16)  Για παράδειγμα, η παραγωγή του νέου μοντέλου απαιτεί τη συγκόλληση μεγαλύτερου αριθμού μερών, εξ ου η ανάγκη για την επιχείρηση μεγαλύτερου αριθμού συγκολλητών.
   
      (17)  Παράρτημα 2 της κοινοποίησης.
   
      (18)  Βάσει των ωρών επαγγελματικής εκπαίδευσης, η Επιτροπή κατέληξε στο συμπέρασμα ότι 80,71 % των δαπανών του «γενικού συντονισμού», ήτοι ποσό ύψους 0,723 εκατ. ευρώ, μπορούν να χορηγηθούν σε βασική επαγγελματική εκπαίδευση, στο ΠΠΕ και στο τμήμα της γενικής τεχνικής επαγγελματικής εκπαίδευσης για την οποία η ενίσχυση είναι αναγκαία. Οι ώρες αυτές είναι: i) Τεχνική επαγγελματική εκπαίδευση (επιστολή του Βελγίου της 28ης Φεβρουαρίου 2007): 50 800 ώρες, εκ των οποίων 30 000 συνδέονται με τις τρεις δράσεις για τις οποίες η ενίσχυση κρίθηκε αναγκαία· ii) Βασική επαγγελματική εκπαίδευση (επιστολή του Βελγίου της 7ης Φεβρουαρίου 2006· αριθμός συμμετεχόντων πολλαπλασιασμένος με το μέσο αριθμό ωρών επαγγελματικής εκπαίδευσης ανά συμμετέχοντα για περίοδο τριών ετών): 17 000 ώρες· iii) ΠΠΕ (ομοίως): 40 000 ώρες.